## La Vicepresidència Segona ordena el tancament d’una vivenda tutelada per a persones amb discapacitat intel·lectual al Campello per suposats maltractaments a les persones usuàries

*** Es tracta d’una vivenda tutelada per a persones amb discapacitat intel·lectual assistida amb set usuaris d’entre 20 i 35 anys
* A pesar que en 2021 ja es van detectar greus irregularitats, el centre ha continuat funcionant fins ara**

La Vicepresidència Segona i Conselleria de Serveis Socials, Igualtat i Habitatge ha ordenat el tancament immediat d’una vivenda tutelada per a persones amb discapacitat intel·lectual del Campello per suposats maltractaments a les persones usuàries, després de la denúncia presentada per personal del centre.

Es tracta d’una vivenda tutelada amb set persones amb discapacitat intel·lectual assistida amb edats compreses entre els 20 i els 35 anys, gestionada per Educatea Hogar i amb concert amb la Generalitat.

El secretari autonòmic del Sistema Sociosanitari, Emilio Argüeso, ha explicat que s’ha pres la decisió del tancament després de la denúncia presentada la setmana passada pel personal del centre davant la direcció territorial de la Conselleria a Alacant i en la qual manifestaven que la coordinadora de la vivenda tutelada maltracta, tant físicament com psicològicament, algunes persones usuàries.

Segons ha detallat Argüeso, davant la gravetat de la denúncia el servici d’inspecció de la Conselleria es va personar l’endemà en la vivenda i va detectar les males condicions d’habitabilitat, a més de comprovar, a través de les gravacions de les càmeres de seguretat, el maltractament rebut per un usuari.

**Antecedents d’irregularitats**

El secretari autonòmic ha assenyalat que no és la primera vegada que esta vivenda tutelada és denunciada per irregularitats en el seu funcionament i en el tracte dispensat a les persones usuàries.

L’any 2021, i a conseqüència d’una denúncia presentada davant la inspecció de la direcció territorial d’Alacant per part de personal d’eixe centre, es van observar una sèrie d’irregularitats administratives de tal magnitud que van ser remeses a la Fiscalia, des d’on es va ordenar a la Guàrdia Civil que procedira a visitar la vivenda per a comprovar els fets.

Després d’esta visita, es va detindre tres empleats per presumptes maltractaments a usuaris de la vivenda. Així mateix, l’òrgan jurisdiccional va decretar una orde d’allunyament al mateix coordinador del centre, que estava entre els tres detinguts, per la qual se li prohibia acostar-se a la vivenda.

A pesar la gravetat d’estos fets, ha manifestat el secretari autonòmic, l’executiu del Botànic va permetre que la vivenda tutelada continuara funcionant, “desoint la inspecció que denunciava greus infraccions que originaven que els usuaris del centre no reberen l’atenció de qualitat necessària”.

Davant d’esta decisió, ha assegurat, la Conselleria de Serveis Socials, Igualtat i Habitatge “no tolerarà que a la Comunitat Valenciana ocórreguen fets com els que han passat i no li tremolarà el pols davant de situacions com estes, prevalent l’interés de ciutadans i ciutadanes especialment vulnerables”.

L’orde del tancament immediat del centre per trobar-se en condicions infrahumanes i la decisió de posar en coneixement de la Fiscalia els suposats delictes comesos ja s’ha traslladat a l’associació de pares i mares de les persones usuàries de la vivenda, amb els quals Emilio Argüeso manté contacte permanent des de la setmana passada per a comunicar-los el procés que s’està seguint i mostrar-los tot el suport de la Conselleria.

Fecha: 20/05/2024